Ահմեդ Արիֆ գրականության թանգարան-գրադարան

Ահմեդ Արիֆ գրականության թանգարան-գրադարան (), գրական թանգարան և արխիվ` նվիրված թուրքական գրականությանը։ Այն կրում է բանաստեղծ Ահմեդ Արիֆի անունը (1927-1991)։ Տեղակայված է Դիարբեքիրում, Թուրքիայում, հիմնվել է Մշակույթի և տուրիզմի նախարարության կողմից և բացվել է 2011 թվականի հունիսի 1-ին։
Թանգարանը տեղակայված է տիպիկ դիարբեքիրյան ճարտարապետություն ունեցող պատմական շենքում, որն ավելի քան 120 տարեկան է։ Այն գտնվում է Ջամիի Քեբիրի հարևանությամբ գտնվող Սուր թաղամասում։ Վեց սենյականոց ստոայով շենքը նախագծված է քառակուսի ձևով և շրջապատված է լայն բակով։ Այն ունի 360 քմ տարածք` ներառյալ բակը։ Համարվում է, որ շենքը եղել է Ահմեդ Արիֆի տունը։ Շենքի վերանորոգումը թանգարան դարձնելու համար արժեցել է 93.000 թուրքական լիրա, 75.000 լիրա ծախսվել է ձևավորման ու կահավորման համար։

Թանգարանը նվիրված է Ահմեդ Արիֆի կյանքին ու աշխատանքներին, որոշ անձական իրեր ցուցադրված են։ Ցուցադրված են նաև Հարավարևելյան Անատոլիայի հայտնի հեղինակների լուսանկարներ։ Թանգարանը պարունակում է ավելի քան 2000 գիրք և 60 պարբերականներ, որոնց մեջ կան գրականության ու պատմության վերաբերյալ գրքեր։ Թանգարանում կազմակերպվում են քննարկումներ տարբեր հեղինակների վերաբերյալ, բանաստեղծական ներկայացումներ և գրելու վարպետության դասեր։ Տարվա ինը ամիսների ընթացքում այցելուները հնարավորություն ունեն գիրք ընթերցել հսկա ընկուզենու տակ, որը գտնվում է շենքի կենտրոնական մասում։

Դիարբեքիրի թանգարան-գրադարանը երկրի այլ վայրերում հիմնված նմանատիպ հաստատությունների մաս է, որոնք կրում են տվյալ տարածաշրջանի որևէ հայտնի գրողի անունը։

Ծանոթագրություններ 

Թուրքիայի թանգարաններ
2011 հիմնադրված թանգարաններ
Թուրքիայի գրական թանգարաններ